Хабзэрэ щэнхабзэрэ
Къэрал лъэпкъ библиотекэм хамэ къэрал литературэмкIэ и къудамэм иджыблагъэ зэIущIэ щхьэпэ иригъэкIуэкIащ.
Къудамэм и унафэщI Къаскъул Джульеттэ, абы и лэжьакIуэхэу Ерчэн Татьянэ, Пак Эллэ, Къущхьэ Мадинэ сымэ зэIущIэм ехьэлIауэ тхылъ гъэлъэгъуэныгъэ ягъэхьэзыращ, «Испания — далекая и близкая» и фIэщыгъэу. Гъэлъэгъуэныгъэм къыхощ Испание къэралыгъуэм и тхыдэр, пасэрей зэманым къыщыщIэдзауэ и нобэрей махуэм къэс.
Испанием и щыIэкIэ-псэукIэм тепсэлъыхьыну зэхуэсым кърагъэблэгъат КъБКъУ-м испаныбзэмрэ щэнхабзэмкIэ и щIэныгъэ центрым и унафэщI Апажэ Лейлэ.
Лейлэ Испанием и къалащхьэ Мадрид илъэс зыбжанэкIэ щыхьэщIащ, гу зылъита Iуэхугъуэхэми зэIущIэм кърихьэлIахэм щахутепсэлъыхьащ. Мадрид къалэм лъэпкъ зэмылIэужьыгъуэ куэд щопсэу, къалэм и тхыдэм укIэлъыплъмэ, щIэдзапIэ хуэхъур хьэрыпхэрщ икIи хьэрыпыбзэкIэ къикIыр «псынэ къибыргъукI» жиIэу аращ. Хьэрыпхэр а щIыпIэм щытепщэу щыщыта зэманым фIащат ар. Мадрид къулейщ, музей гъэщIэгъуэнхэр дэтщ, дэнэкIэ зыбгъазэми, унэ абрагъуэ зэкIужхэр уолъагъу, члисэ дахэхэр и куэдщ, барокко лъэхъэнэм тету къалэр ухуащ.
КъинэмыщIауэ, зэIущIэм щытепсэлъыхьащ Испанием щызекIуэ хабзэм, я щэнхабзэм, шхыныгъуэхэм. Дуней псом щыцIэрыIуэ я цIыху телъыджэхэми я гугъу ящIащ. Апхуэдэт Гарди Антонио, Миро Хуано, Каррерас Хосе, Пикассо Пабло нэгъуэщIхэри.
КъекIуэлIахэр ирагъэплъащ Испание къэралыгъуэм и тхыдэр къызыхэщ видео икIи ар гъэщIэгъуэн ящыхъуащ.
ЗэIущIэм хэтащ школакIуэхэр, еджапIэ нэхъыщхьэхэм щIэсхэр.
Ар зыгъэхьэзырахэм я гупсысэ нэхъыщхьэу щытар, къызэрыдгурыIуамкIэ, библиотекэм къекIуалIэ еджакIуэхэр дахагъэм къыхуеджэнырщ, лъэпкъ зэкъуэтыныгъэ щыIэн папщIэ, нэгъуэщI щэнхабзэхэми пщIэ хуащIу гъэсэн зэрыхуейрщ.
Тхыгъэри сурэтри БЕЗЫР Ленэ ейщ.
